BRATISLAVA. Ministerstvo kultúry nebude len prijímateľom eurofondov na digitalizáciu kultúrneho dedičstva, ale bude aj kontrolovať, či bolo takmer 200 miliónov eur (6 miliárd korún) využitých v súlade s pravidlami Európskej únie.
Sekcia štrukturálnych fondov na ministerstve, ktorá to má na starosti, má postavenie tzv. sprostredkovateľského orgánu. Riadi ju priamo minister Marek Maďarič (Smer).
Dennis Abbott, hovorca európskeho komisára pre regionálny rozvoj Pawla Sameckého, povedal, že sú situácie, keď sprostredkovateľský orgán môže byť aj prijímateľom peňazí. "Pritom si musia zabezpečiť kontrolnú funkciu tak, aby to bolo v súlade s princípom oddelenia jednotlivých funkcií."
Za chaotické čerpanie eurofondov môžu korupcia a neschopnosť, komentuje Lukáš Fila.
Prebieha audit
Hovorca ministerstva Jozef Bednár povedal, že funkcia kontroly použitia peňazí zostala na Úrade vlády, ktorý riadi celý proces digitalizácie. "V súčasnosti prebieha audit (vybraného systému) zo strany ministerstva financií, výsledky ktorého potvrdzuje Európska komisia," povedal Bednár.
Ministerstvo kultúry už vyhlásilo dve obstarávania v digitalizačnom tendri, prvý na 125 - 170 miliónov eur, ďalší v hodnote 49 miliónov eur.
Chýba štúdia
Úrad vlády však dodnes neodsúhlasil štúdiu realizovateľnosti, ktorá je jedným z nevyhnutných predpokladov k úspešnému ukončeniu tendra. Na jej základe sa rozhoduje, na čo majú byť peniaze využité.
Štúdia realizovateľnosti programu na digitalizáciu má zhruba 300 strán. Skladá sa zo 16 národných projektov, ktoré budú realizovať inštitúcie spadajúce pod ministerstvo kultúry ako napríklad národné knižnice.
Viacerí predstavitelia týchto inštitúcií sa denníku SME sťažovali, že nemali reálnu šancu spolupodieľať sa na jej príprave. "Dali nám dva dni na to, aby sme to celé pripomienkovali," povedal jeden, ktorý nechcel byť menovaný. Dodal, že "vôbec nebrali ohľad na našej názory".
"Slová o nespolupracovaní s ministerstvom s inštitúciami sú zavádzajúce," povedal Bednár.